
<Commission>{EMPL}Odbor za zapošljavanje i socijalna pitanja</Commission>
Predsjednica

<Date>{25/02/2026}25.2.2026</Date>
g. Johan Van Overtveldt
Predsjednik
Odbor za proračune
BRUXELLES
Predmet:	<Titre>Mišljenje o mobilizaciji Europskog fonda za prilagodbu globalizaciji za radnike koji su proglašeni viškom na temelju zahtjeva Belgije – EGF/2025/004 BE/Tupperware</Titre> <DocRef>(2026/0004(BUD))</DocRef>
Poštovani g. predsjedniče,
u okviru navedenog postupka, Odbor za zapošljavanje i socijalna pitanja zadužen je za podnošenje mišljenja Vašem odboru te je mišljenje odlučio podnijeti u obliku pisma.
Odbor za zapošljavanje i socijalna pitanja razmotrio je pitanje na svojoj sjednici od 25. veljače 2026. Na toj je sjednici Odbor odlučio podnijeti Odboru za proračune, kao nadležnom odboru, niže navedeno mišljenje.
S poštovanjem,

Li Andersson


MIŠLJENJE
A.	budući da je 28. kolovoza 2025. Belgija podnijela zahtjev EGF/2025/004 BE/Tupperware za financijski doprinos iz Europskog fonda za prilagodbu globalizaciji za radnike koji su proglašeni viškom (EGF) nakon otpuštanja radnika u poduzeću Tupperware General Services NV (Tupperware) u sektoru gospodarstva svrstanom u odjeljak 22. NACE-a Revision 2 (Proizvodnja gumenih i plastičnih proizvoda) za viškove u regiji razine NUTS 2 Istočnoj Flandriji (BE23); 
B.	budući da je Belgija podnijela zahtjev na temelju intervencijskih kriterija iz članka 4. stavka 2. točke (a) Uredbe (EU) 2021/691 kojom se kao uvjet propisuje prestanak obavljanja djelatnosti u poduzeću u državi članici najmanje 200 radnika koji su proglašeni viškom tijekom referentnog razdoblja od četiri mjeseca (u ovome slučaju od 17. veljače 2025. do 17. lipnja 2025.), uključujući radnike proglašene viškom kod dobavljačâ te daljnjih proizvođača i/ili samozaposlene osobe čija je djelatnost prestala; budući da je nakon procjene tog zahtjeva Komisija u skladu sa svim primjenjivim odredbama Uredbe o EGF-u zaključila da su ispunjeni uvjeti za dodjelu financijskog doprinosa iz EGF-a;
C.	budući da se zahtjev odnosi na 267 radnika koji su proglašeni viškom (prihvatljivi korisnici) koji su prestali sa svojom djelatnošću u prethodno navedenim gospodarskim sektorima; 
D.	budući da je Komisija 20. siječnja 2026. donijela Prijedlog odluke o mobilizaciji EGF-a u korist Belgije radi pružanja podrške ponovnom uključivanju na tržište rada 267 ciljanih korisnika; 
E.	budući da je američko poduzeće Tupperware Brands, matično društvo poduzeća Tupperware Belgium, neočekivano opozvalo licencije za proizvodnju i prodaju izdane poduzeću Tupperware General Services NV, zbog čega je belgijsko društvo kći Tupperwarea postalo financijski neodrživo, što je dovelo do njegova stečaja 17. veljače 2025.; budući da su u listopadu 2024. vjerovnici preuzeli poduzeće Tupperware Brands te je nakon tog preuzimanja provedeno veliko restrukturiranje, pri čemu se poduzeće povuklo s nekih sporednih tržišta i ondje zatvorilo postrojenja, među ostalim tvornice u Europi; 
F.	budući da Belgija od 2022. bilježi rast broja stečajeva; budući da je tijekom 2024. proveden stečajni postupak više od 11 000 poduzeća (6 323 u Flandriji), što je najveća brojka od 2013.; budući da se takav trend rasta nastavio te su od siječnja do rujna 2025. u stečaj otišla 8 493 poduzeća, od čega 4 964 (58 %) u Flandriji; budući da je zbog stečaja u Belgiji 2024. izgubljeno 32 566 radnih mjesta, od čega 59 % u Flandriji, a u prvoj polovini 2025. izgubljeno je 15 351 radno mjesto, od čega 51 % u Flandriji; budući da je oko 18 % tih radnih mjesta izgubljeno u industrijskom sektoru; budući da, osim toga, nedavna restrukturiranja kao što su otpuštanja u poduzećima Van Hool, Sappi i Purmo, BelGaN, Casa i Audi, za koje je Belgija podnijela zahtjev za potporu iz EGF-a, utječu na flamansko tržište rada: na kojem se smanjio broj slobodnih radnih mjesta u industriji;
G.	budući da se Tupperware nalazio u Aalstu, jednom od šest okruga pokrajine Istočna Flandrija; budući da se u Istočnoj Flandriji broj slobodnih radnih mjesta prijavljenih javnim službama za zapošljavanje u svibnju 2025. smanjio za 13,8 % u odnosu na prethodnu godinu; budući da je, osim toga, prije zatvaranja Tupperwarea Aalst već imao najnižu stopu zaposlenosti u Flandriji, 53,82 %, što je 20 postotnih bodova manje od prosječne stope zaposlenosti u Flandriji (74,1 %); budući da stopa nezaposlenosti u Flandriji iznosi oko 3,8 %; budući da se, međutim, ta stopa za osobe s niskom razinom obrazovanja penje na 8,8 % (+5 postotnih bodova); budući da svaki treći bivši radnik Tupperwarea ima nisku razinu obrazovanja, potrebna je posebna potpora prilagođena tim profilima radnika kako bi im se pomoglo da prevladaju svoje nedostatke i pronađu nova radna mjesta;
H.	budući da je Belgija navela da je u dogovoru sa socijalnim partnerima i u skladu s člankom 7. stavkom 4. Uredbe o EGF-u sastavljen usklađeni paket personaliziranih usluga; 
I.	budući da EGF ne smije premašiti najviši godišnji iznos od 30 milijuna EUR (u cijenama iz 2018.), kako je utvrđeno člankom 8. Uredbe Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje od 2021. do 2027.;
stoga Odbor za zapošljavanje i socijalna pitanja poziva Odbor za proračune da kao nadležni odbor u svoj prijedlog rezolucije uvrsti sljedeće prijedloge:
1.	podsjeća da je cilj EGF-a pokazati solidarnost s korisnicima i pružiti im potporu; smatra da bi financijski doprinosi iz EGF-a ponajprije trebali biti usmjereni na aktivne mjere politike na tržištu rada i personalizirane usluge čiji je cilj brza reintegracija korisnika u dostojanstveno i održivo zaposlenje u istom ili drugom sektoru; naglašava važnost pripreme radnika za hitno potrebnu zelenu i digitalnu tranziciju europskoga gospodarstva i društva te pružanja podrške tim radnicima; u tom kontekstu ponavlja važnu ulogu Unije koja, među ostalim u okviru EGF-a, doprinosi financiranju potrebnih kvalifikacija za pravednu tranziciju u skladu s europskim zelenim planom; 
2.	slaže se s Komisijom da su uvjeti iz članka 4. stavka 2. točke (a) Uredbe o EGF-u ispunjeni i da Belgija na temelju te uredbe ima pravo na financijski doprinos u iznosu od 1 622 650 EUR, odnosno 85 % ukupnog troška od 1 909 000 EUR, što obuhvaća troškove za personalizirane usluge u iznosu od 1 843 500 EUR i troškove za aktivnosti pripreme, upravljanja, informiranja i promidžbe te kontrole i izvješćivanja u iznosu od 65 500 EUR;
3.	konstatira da je Belgija pružila sva potrebna jamstva da su ispunjeni zahtjevi utvrđeni nacionalnim zakonodavstvom i zakonodavstvom EU-a o kolektivnom otkazivanju te da će se u pristupu predloženim mjerama i njihovoj provedbi poštovati načela jednakog postupanja i nediskriminacije;
4.	podsjeća na profil radnika proglašenih viškom, pri čemu je više od polovine otpuštenih radnika starije od 50 godina, a trećina ima srednjoškolsko ili niže obrazovanje te smatra da će, uz smanjenje broja slobodnih radnih mjesta i smanjenje ravnoteže u njihovoj geografskoj raspodjeli, radnicima biti potrebna dodatna prilagođena potpora, osobito ciljana pomoć pri usavršavanju i prekvalifikaciji, kako bi im se pomoglo da se uspješno vrate na tržište rada;
5.	ističe da je Belgija potvrdila da za mjere za koje prima financijski doprinos iz EGF-a neće primati financijski doprinos iz drugih financijskih instrumenata Unije;
6.	prima na znanje da se personalizirani usklađeni paket koji će se pružati radnicima koji su proglašeni viškom sastoji od sljedećih mjera: (a) radna skupina (informativne sastanke organizirat će voditelji predmeta s temeljitim poznavanjem lokalnog tržišta rada i savjetnici s iskustvom u pružanju smjernica u postupcima kolektivnog otpuštanja), (b) pomoć u pronalaženju novog radnog mjesta (usluge traženja zamjenskog posla na grupnim ili pojedinačnim sastancima, početni intervju i individualno savjetovanje, certificiranje stečenih vještina, smjernice o upotrebi digitalne platforme za traženje posla itd.; onima kojima je potrebno osposobljavanje u području IKT-a pružit će se osnovno osposobljavanje i dodatna potpora putem tzv. digibanaka, gdje radnici mogu posuditi prijenosno računalo, naučiti ga koristiti itd., (c) pomoć u pronalaženju posla, (d) usmjeravanje, (e) pojačana pomoć u traženju posla, (f) osposobljavanje i prekvalifikacija, (g) osposobljavanje na radnome mjestu, (h) sajam poslova te (i) traženje radnih mjesta i pronalaženje odgovarajućeg zaposlenja; s obzirom na dob i obrazovni profil ciljanih korisnika, naglašava da bi pri pružanju usluga prilagođenih potrebama trebalo uzeti u obzir posebne potrebe tih skupina;
[bookmark: _Hlk222318689]7.	posebno ističe važnost članka 7. stavka 2. Uredbe o EGF-u, kojim se zahtijeva da se usklađenim paketom predvide budući izgledi na tržištu rada i tražene vještine, koje su kompatibilne s prelaskom na održivo gospodarstvo koje se temelji na učinkovitom korištenju resursa i s posebnim naglaskom na širenje vještina potrebnih u digitalnom industrijskom dobu; pozdravlja činjenicu da se osposobljavanjem u području IKT-a u okviru paketa te dodatnom potporom predviđena u okviru pomoći pri traženju zamjenskog posla pruža potpora i digitalno nepismenim osobama i onima koji imaju neke digitalne vještine, uz procjenu digitalnih vještina, kao i mogućnost da radnici posude prijenosno računalo i budu osposobljeni za njegovu uporabu te dobiju odgovore na svoja digitalna pitanja;
8.	podsjeća na mogućnost posebnih vremenski ograničenih mjera u okviru usklađenog paketa, uključujući, među ostalim, isplatu doplataka za skrb o djeci, kako je predviđeno člankom 7. stavkom 2. točkom (b) Uredbe o EGF-u, kako bi se tražiteljima zaposlenja olakšalo sudjelovanje u predloženim aktivnostima.

